স্বাধীনতা চেয়ে আর একটি বাংলাদেশ? পাকিস্তানকে সতর্কতা সাংসদের

ওয়েব ডেস্ক: পাকিস্তানে (Pakistan) কি আরেকটি বাংলাদেশ (Bangladesh) হতে চলেছে? ঠিক যেভাবে ১৯৭১ সালে পাকিস্তান থেকে স্বাধীন হয় বাংলাদেশ। নাম না করে সংবাদমাধ্যমে বিবৃতি দিয়ে এভাবে পাকিস্তান সরকারকে সতর্ক করলেন পাকিস্তানের সাংসদ (MP) মওলানা ফজলুর রহমান। এমনকী তিনি সরাসরি সংসদে বিবৃতিতে দিয়ে জানালেন, বালোচিস্তান ও খাইবার পাখতুনখোয়ার একাংশ পাকিস্তানের নিয়ন্ত্রণে নেই। সেখানকার বাসিন্দাদের স্বাধীনতার দাবি মেনে নিতে পারে রাষ্ট্রসঙ্ঘ।

সম্প্রতি জামিয়াত উলেমা ই ইসলাম দলের ওই সাংসদ পাকিস্তানের সংসদে বলেন, বালোচিস্তানে এমন জায়গা রয়েছে যেখানে পুলিশ ও সেনা নেই। যদি পাঁচ-সাতটি জেলা স্বাধীনতা ঘোষণা করে পাকিস্তানের কিছু করার নেই। থানা বন্ধ। গোটা এলাকা টিটিপির নিয়ন্ত্রণে। যদি বালোচিস্তানের জেলাগুলি স্বাধীনতার ঘোষণা করে রাষ্ট্রসঙ্ঘ মেনে নেবে। উল্লেখ্য, দীর্ঘ দিন ধরে বালোচিস্তানের বাসিন্দারা স্বাধীনতার দাবিতে আন্দোলন করে আসছেন।

আরও পড়ুন: বিমানে চরম অব্যবস্থা, ইউনুসকে ধুয়ে দিলেন বাংলাদেশি যাত্রীরা!

সম্প্রতি পাকিস্তান সাংসদের করা এই মন্তব্য ঘটনাচক্রে শুক্রবার আন্তর্জাতিক মাতৃভাষা দিবসে সোশ্যাল মিডিয়ায় ঘুরেছে। পূর্ব পাকিস্তানে (অধুনা বাংলাদেশ) ভাষা আন্দোলনকারীরা এই দিনে পাকিস্তান সেনার গুলিতে শহিদ হয়েছিলেন।